**ชื่อเรื่อง**  รายงานผลการใช้แบบฝึกทักษะการแต่งบทร้อยกรอง ประเภทกลอนสุภาพ กลุ่มสาระการเรียนรู้ภาษาไทย ชั้นมัธยมศึกษาปีที่ 2 โรงเรียนบ้านบางเทา

**ผู้วิจัย** นางวิภาวดี ดำสอน

**หน่วยงาน** โรงเรียนบ้านบางเทา สำนักงานเขตพื้นที่การศึกษาประถมศึกษาภูเก็ต

**ปีการศึกษา** 2560

**บทคัดย่อ**

การศึกษาครั้งนี้มีวัตถุประสงค์ 1) เพื่อสร้างและหาประสิทธิภาพของแบบฝึกทักษะการแต่งบทร้อยกรอง ประเภทกลอนสุภาพ ที่มีประสิทธิภาพตามเกณฑ์ 80/80 2) เพื่อเปรียบเทียบผลสัมฤทธิ์ทางการเรียนของนักเรียนก่อนเรียนกับหลังเรียน เรื่อง การแต่งบทร้อยกรอง ประเภทกลอนสุภาพ ชั้นมัธยมศึกษาปีที่ 2 และ 3) เพื่อศึกษาความพึงพอใจของนักเรียนชั้นมัธยมศึกษาปีที่ 2 ที่จัดการเรียนรู้โดยใช้แบบฝึกทักษะการแต่งบทร้อยกรอง ประเภทกลอนสุภาพ กลุ่มสาระการเรียนรู้ ภาษาไทย ชั้นมัธยมศึกษาปีที่ 2 โรงเรียนบ้านบางเทา สังกัดสำนักงานเขตพื้นที่การศึกษาประถมศึกษาภูเก็ต ภาคเรียนที่ 2 ปีการศึกษา 2560 จำนวน 2 ห้องเรียนทั้งสิ้น 38 คน กลุ่มตัวอย่าง ได้แก่ นักเรียนชั้นมัธยมศึกษาปีที่ 2/2 จำนวน 20 คน โดยใช้การเลือกแบบเฉพาะเจาะจง เครื่องมือที่ใช้ในการศึกษาครั้งนี้ประกอบด้วย 1) แบบฝึกทักษะการแต่งบทร้อยกรอง ประเภทกลอนสุภาพ จำนวน 5 เล่ม 2) แบบทดสอบวัดผลสัมฤทธิ์ทางการเรียน โดยมีค่าความเชื่อมั่นเท่ากับ 0.91 และ 3) แบบสอบถามความพึงพอใจ ที่มีค่าความเชื่อมั่นเท่ากับ 0.80

**ผลการศึกษา พบว่า**

1. ประสิทธิภาพของแบบฝึกทักษะการแต่งบทร้อยกรอง ประเภทกลอนสุภาพ สำหรับนักเรียนชั้นมัธยมศึกษาปีที่ 2 มีประสิทธิภาพเท่ากับ 84.80/81.00 ซึ่งสูงกว่าเกณฑ์ที่กำหนดไว้ 80/80 ตามสมมติฐานข้อที่ 1

2. ผลสัมฤทธิ์ทางการเรียนของนักเรียนที่จัดกิจกรรมการเรียนรู้โดยแบบฝึกทักษะการแต่งบทร้อยกรอง ประเภทกลอนสุภาพ สำหรับนักเรียนชั้นมัธยมศึกษาปีที่ 2 โรงเรียนบ้านบางเทา หลังเรียนกับก่อนเรียน แตกต่างกันอย่างมีนัยสำคัญทางสถิติที่ระดับ .01 โดยหลังเรียนนักเรียนมีผลสัมฤทธิ์ทางการเรียน สูงกว่าก่อนเรียนตามสมมติฐานข้อที่ 2

3. ความพึงพอใจของของนักเรียนที่มีต่อการจัดกิจกรรมการเรียนรู้โดยใช้แบบฝึกทักษะการแต่งบทร้อยกรอง ประเภทกลอนสุภาพ สำหรับนักเรียนชั้นมัธยมศึกษาปีที่ 2 โรงเรียนบ้านบางเทา พบว่า นักเรียนมีความพึงพอใจอยู่ในระดับมากที่สุด ตามสมมติฐานข้อที่ 3